b'\n_START_ARTICLE_\nNana Wintrov\xc3\xa1\n_START_SECTION_\n\xc5\xbdivljenje in delo\n_START_PARAGRAPH_\nWintrov\xc3\xa1 Nana (Ana) je kon\xc4\x8dala me\xc5\xa1\xc4\x8dansko \xc5\xa1olo (1899) v rojstnem mestu in se tu vpisala na trgovsko \xc5\xa1olo, ki pa je ni zanimala. \xc5\xbde kot otrok je nastopala v Stanovskem gledali\xc5\xa1\xc4\x8du v Pragi, kasneje je bila u\xc4\x8denka igralke in pedagoginje M. H\xc3\xbcbnerove. V letih 1904\xe2\x88\x921907 je bila anga\xc5\xbeirana v Pi\xc5\xa1t\xc4\x9bkovem ljudskem gledali\xc5\xa1\xc4\x8du v Pragi, od 1908 pa v slovenskem gledali\xc5\xa1\xc4\x8du v Ljubljani. V sezoni 1912/1913 je bila v Slovenskem gledali\xc5\xa1\xc4\x8du v Trstu, kjer pa ji je bilo\xc2\xa0\xc2\xbbpremalo dela\xc2\xab. \xc4\x8clanica ljubljanskega ansambla je ostala do ukinitve gledali\xc5\xa1\xc4\x8da 1914. Prvo svetetovno vojno je pre\xc5\xbeivela v Pragi, delala pri nekem fotografu in prilo\xc5\xbenostno nastopala v provincialnih gledali\xc5\xa1\xc4\x8dih (Kladno, Ostrava idr.). Ko so 1918 v Ljubljani znova ustanavljali Narodno gledali\xc5\xa1\xc4\x8de, se je med prvimi prijavila za anga\xc5\xbema in se s sezono 1919/1920 vrnila v Ljubljano (po pri\xc4\x8devanju F. Govekarja so jo zahtevali vsi,\xc2\xa0\xc2\xbbves direktorij in publika\xc2\xab), a je bila leta 1926 v \xc4\x8dasu gledali\xc5\xa1ke krize upokojena. Leta 1921 (23. novembra) se je v Ljubljani poro\xc4\x8dila z igralcem in re\xc5\xbeiserjem O. \xc5\xa0estom.'